Гъэсэныгъэм и гъуазэ
Налшык и щIалэгъуалэ театрыр Шэшэн Республикэм щыхьэщIащ.
«Большие гастроли» къэрал программэм ипкъ иту, ТЮЗ-м сабийхэм папщIэ игъэлъэгъуащ «Ди мэзым къыщыхъуар», «ЩIэныгъэншэхэм я къуажэ цIыкIу», «Софие» гуащэм къыщыщIахэр» спектаклхэр.
«Мы зэман гугъум ди театрыр гъэсэныгъэ тэмэмым и гъуазэу къонэж», — жиIащ ЩIалэгъуалэ театрым и художественнэ унафэщI Нало Аскэр. Ягъэлъэгъуа спектаклхэр теухуат гуапагъэм, пэжыгъэм, гурыщIэм. Сценэм щыджэгуа артистхэм къызэралъытэмкIэ, сабийхэм зыхащIэн хуейщ ахэр фIыуэ зэралъагъур. Езыхэми пасэ щIыкIэ къагурыгъэIуапхъэщ Хэкум, лъахэм, унагъуэм абыхэм я гъащIэм увыпIэшхуэ щиубыдын зэрыхуейри. ТЮЗ-р къызэрыунэхурэ псапащIэ гъэлъэгъуэныгъэу 300-м нэс иригъэкIуэкIащ, бынунагъуэшхуэхэм, хуэмыщIауэ псэу унагъуэхэм къахэкIа цIыкIухэм папщIэ. «Большие гастроли» программэм мыхьэнэ ин иIэнущ. Урысейм щыпсэу лъэпкъхэм яку дэлъ зэныбжьэгъугъэр егъэфIэкIуэнымкIэ.
Шэрэдж Дисэ.
